**Μπίλι Κόλλινς**

Ο **Μπίλι Κόλλινς** (1941-) είναι «ο πιο δημοφιλής ποιητής της Αμερικής». Mε την ανθολογία του «Poetry 180» [2003], καθιέρωσε καθημερινές ποιητικές αναγνώσεις στα σχολεία της δευτεροβάθμιας εκπαίδευσης: ένα ποίημα της ανθολογίας κάθε μέρα από τις 180 ημέρες του σχολικού έτους.

|  |  |
| --- | --- |
| ***Introduction to poetry***  I ask them to take a poem and hold it up the light like a color slide  or press an ear against its hive.  I say drop a mouse in a poem and watch him probe his way out  or walk inside the poem’s room and feel the walls for a light switch.  I want them to waterski across the surface of a poem waving at the author’s name on the shore.  But all they want to do is tie the poem on a chair with rope and torture a confession out of it.  They begin beating it with a hose to find out what it really means. | **Εισαγωγή στην ποίηση**  Ζητώ να πάρουν ένα ποίημα και να το κρατήσουν κόντρα στο φως σαν έγχρωμο σλάιντ  ή να κολλήσουν το αυτί στην κυψέλη του.  Ρίξτε, λέω, ένα ποντίκι στο ποίημα και παρατηρήστε το να σκάβει την οδό διαφυγής  ή περπατήστε στο δωμάτιο του ποιήματος και ψηλαφίστε τους τοίχους να βρείτε πού ανάβει το φως.  Εγώ θέλω να κάνουν θαλάσσιο σκι απ’ άκρη σ’ άκρη στην επιφάνεια του ποιήματος χαιρετώντας τ’ όνομα του συγγραφέα στην ακτή.  Μα το μόνο που θέλουν εκείνοι είναι να δέσουν το ποίημα σε μια καρέκλα με σκοινί και να το βασανίσουν ώσπου να ομολογήσει.  Αρχίζουν να του ρίχνουν με μια μάνικα για να εξακριβώσουν τι πραγματικά θέλει να πει.  μετάφραση: Μάνια Μεζίτη  <https://diastixo.gr/logotexnikakeimena/poihsh/15337-domatio-poihshs> |

**ΘΕΜΑ Γ**

Ποιο είναι, κατά γνώμη σου, το ερώτημα που θέτει το ποίημα; Ποια απάντηση δίνει το ποιητικό υποκείμενο; Ποια η δική σου απάντηση στο ερώτημα; [λ. 150-200] [μ. 15]

**ΕΝΔΕΙΚΤΙΚΗ ΑΠΑΝΤΗΣΗ** [της μαθήτριας Φ.Κ.]

Το ερώτημα που, κατά τη γνώμη μου, θέτει το ποίημα είναι το πώς συνηθίζουν να αντιμετωπίζουν οι νέοι την ποίηση σε αντιδιαστολή με το πώς θα έπρεπε να την αντιμετωπίζουν. Το ποιητικό υποκείμενο ισχυρίζεται ότι, όταν διαβάζουν ένα ποίημα, προσπαθούν ψυχρά και βεβιασμένα να βγάλουν από αυτό μία και μοναδική αλήθεια, να βρουν πάση θυσία αυτό που έκρυψε καλά ο ποιητής μέσα στους στίχους του *(«Μα το μόνο που θέλουν… να εξακριβώσουν τι πραγματικά θέλει να πει»)*. Όμως, το ποιητικό υποκείμενο προτείνει μία διαφορετική, πιο ελεύθερη μέθοδο προσέγγισης ενός ποιήματος: τα άτομα, υποκινούμενα από περιέργεια και ενθουσιασμό, να ψάχνουν τη δικιά τους εκδοχή επιστρατεύοντας τη φαντασία, τον εσωτερικό ιδιαίτερο κόσμο και τον ξεχωριστό τρόπο σκέψης τους *(«χαιρετώντας τ’ όνομα του συγγραφέα»)*. Να «νιώθουν» το ποίημα, να το ζωντανεύουν, να γίνονται μέρος του *(«να το κρατήσουν… περπατήστε… ψηλαφίστε»)*. Προσωπικά, θεωρώ πως κάθε ποίημα «ανάβει το δικό του φως» κι αυτό το φως ακτινοβολεί διαφορετικά στα μάτια του καθενός. Προσφέρει τη δικιά του «οδό διαφυγής» κι αυτή η διαφυγή έχει διαφορετική σημασία για την ψυχή του καθενός. Γι’ αυτό ο καθένας μας μπορεί να δώσει τη δικιά του ερμηνεία, αυτή που συνήθως βγαίνει αβίαστα με την πρώτη ανάγνωση και αντανακλά την περιπετειώδη διαφορετικότητά μας. [λ. 202-22= 180]